FI Euroopan unionin virallinen lehti L 78/65

KOMISSION TÄYTÄNTÖÖNPANOPÄÄTÖS (EU) 2017/547,

annettu 21 päivänä maaliskuuta 2017,

varsinaisesta perunansiemenestä saatuja siemenperunan mukuloita koskevan määräaikaisen kokeen järjestämisestä neuvoston direktiivin 2002/56/EY nojalla

(tiedoksiannettu numerolla C(2017) 1736)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon siemenperunoiden pitämisestä kaupan 13 päivänä kesäkuuta 2002 annetun neuvoston direktiivin 2002/56/EY (1) ja erityisesti sen 19 artiklan,

sekä katsoo seuraavaa:

(1) Perunan jalostuksen uusin kehitys antaa lupauksia kehitysohjelmien keston huomattavasta lyhentymisestä, mikä sallii suuremman geneettisen vaihtelun käytön ja mahdollistaa sellaisten uusien lajikkeiden kehittämisen, joissa on hyödyllisten ominaisuuksien yhdistelmiä.

(2) Siemenperunoiden tuotannon nykyiset hyväksytyt menettelyt tukeutuvat perunan mukuloiden kasvulliseen monistamiseen useiden sukupolvien ajan. Edellä 1 kappaleessa tarkoitettuun kehitykseen sisältyy kuitenkin perunoiden lisääminen niin sanotusta varsinaisesta siemenestä. Varsinaisesta perunansiemenestä lähtevillä lisäämismenetelmillä näyttää olevan mahdollista lyhentää merkittävästi aikaa, joka tarvitaan riittävän siemenperunamäärän tuottamiseen loppukäyttäjille, ja samalla pienentää sairauksien kerääntymisen riskiä.

(3) Koska varsinaisista perunansiemenistä saadut siemenmukulat eivät tällä hetkellä täytä direktiivin 2002/56/EY 2 artiklan ensimmäisen kohdan b alakohdan i alakohdassa vahvistettua vaatimusta, jonka mukaan ne on tuotettava ”lajikevalinnan sääntöjen mukaan”, on tarpeen kerätä tietoja tällaisten siemenperunoiden tuotannosta ja kaupan pitämisestä, jotta voidaan selvittää, mitä laatustandardeja ja tarkastuksia on edellytettävä tällaisten siemenmukuloiden laadun ja terveyden takaamiseksi, ja määrittää, missä vaiheessa tai millä edellytyksin ne voidaan tuoda varmennusjärjestelmään. Tämän vuoksi on tarpeen järjestää direktiivin 2002/56/EY nojalla asianmukaisten viranomaisten valvonnassa määräaikainen koe, joka koskee varsinaisista perunansiemenistä saatuja siemenmukuloita.

(4) Näiden siemenmukuloiden terveys, ominaisuudet ja laatu riippuvat siitä, miten terveys, ominaisuudet ja laatu varmistetaan tuotantoprosessin innovatiivisissa alku- ja välivaiheissa. Varsinaisten perunansiementen ja tällaisista perunansiemenistä saatujen siementaimien terveyttä, ominaisuuksia ja laatua koskevat tiedot olisi näin ollen kerättävä ja raportoitava, jotta varmistetaan, että siemenmukulat ovat perussiemenperunoita tai varmennettuja siemenperunoita koskevien vaatimusten mukaisia.

(5) On vain vähän tietoa terveyden sekä riittävän lajiketunnistettavuuden ja -puhtauden ylläpitämisestä varsinaisista perunansiemenistä saatujen siemenmukuloiden koko tuotantoprosessin ajalta. Tämän vuoksi tällaisia merkityksellisiä tietoja olisi kerättävä ja niistä olisi raportoitava. Kun kokeeseen käytetyn aineiston lajiketunnistettavuudesta ja -puhtaudesta on joidenkin vuosien ajan kerätty tietoja, näitä tietoja voi olla tarpeen tarkastella uudelleen, jotta voidaan tunnistaa aineiston ominaisuuksiin ja laatuun mahdollisesti vaikuttavat seikat.

(6) Kokeeseen osallistuville jäsenvaltioille olisi sallittava varsinaisesta perunansiemenestä saatujen siemenmukuloiden kaupan pitäminen. Innovatiivisen tuotantoprosessin vuoksi tuottajat olisi vapautettava tietyistä direktiivissä 2002/56/EY säädetyistä vaatimuksista, erityisesti siltä osin kuin on kyse tällaisten kaupan pidettävien siemenmukuloiden vähimmäiskoosta, lajikeominaisuuksista, sukupolvien enimmäismäärästä pellossa ja ulkoisten vikojen esiintymisestä.

(7) Direktiivissä 2002/56/EY säädettyjen yleisten edellytysten lisäksi olisi vahvistettava erityisedellytykset kokeen kohteena olevien siemenmukuloiden kaupan pitämiselle. Näillä edellytyksillä olisi varmistettava riittävän tiedon keruu kokeen arviointia varten. Tämän vuoksi on tarpeen vahvistaa rekisteröintiä, jäljitettävyyttä, merkintää, tulosten testausta ja raportointia koskevat säännöt.

(8) Koska tässä direktiivissä säädetty toimenpide on kokeiluluonteinen, varmennettavien siemenperunoiden määrää olisi rajoitettava.

(9) Jotta jäsenvaltiot voisivat varmistaa, että enimmäismäärää ei ylitetä, tuottajat, jotka aikovat tuottaa siemenmukuloita tai istuttaa siementaimia kokeen mukaisesti, olisi velvoitettava ilmoittamaan määrät, jotka ne aikovat tuottaa tai istuttaa.

(10) Jotta saataisiin yleiskuva kokeen edistymisestä, osallistuvien jäsenvaltioiden olisi joka vuosi toimitettava komissiolle ja muille jäsenvaltioille raportti, johon sisältyvät kaupan pidetyt määrät. Kokeen päätyttyä niiden olisi esitettävä loppuraportti, johon sisältyvät erityisesti pelto- ja erätarkastusten tulokset sekä varsinaisen perunansiemenen ja tällaisista siemenistä kasvatettujen siementaimien terveyttä, ominaisuuksia ja laatua koskevat tiedot.

(11) Jotta tuottajat ja toimittajat voivat tuottaa ja pitää kaupan riittävän määrän siemenmukuloita kokeen puitteissa ja jotta toimivaltaiset viranomaiset voivat tutkia aineiston ja kerätä riittävästi vertailukelpoista tietoa loppuraportin laatimista varten, kokeen olisi kestettävä seitsemän vuotta, mikä on direktiivin 2002/56/EY 19 artiklassa säädetty enimmäiskesto.

(12) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Kohde

1. Järjestetään unionin tasolla määräaikainen koe, jolla pyritään arvioimaan, voiko varsinaisista perunansiemenistä kasvatetuista taimista saatavien siemenmukuloiden tuotanto tietyin edellytyksin muodostaa paremman vaihtoehdon siemenperunoiden tuotantoon ja voitaisiinko sitä näin ollen pitää direktiivin 2002/56/EY 2 artiklan ensimmäisen kohdan b alakohdan i alakohdan mukaisesti lajiketta ja terveyttä koskevan säilyttävän lajikevalinnan sääntöjen mukaisena.

2. Kokeen tarkoituksena on arvioida seuraavia tekijöitä:

a) voidaanko 1 kohdassa tarkoitetuttua siemenmukuloiden tuotantoa pitää ”lajikevalinnan sääntöjen mukaisena” 2002/56/EY 2 artiklan ensimmäisen kohdan b alakohdan i alakohdan mukaisesti ja voidaanko varsinaista perunansiementä pitää mainitun direktiivin 2 artiklan ensimmäisen kohdan c alakohdan i alakohdassa tarkoitettuna perussiemenperunoita aikaisempaan vaiheeseen kuuluvina siemenperunoina;

b) voidaanko hyväksyä 1 kohdassa tarkoitetut siemenperunat, jotka ovat kooltaan pienempiä kuin direktiivin 2002/56/EY 10 artiklan 1 kohdassa vahvistettu vähimmäiskoko;

c) voidaanko hyväksyä muu määrä perussiemenperunoiden ja varmennettujen siemenperunoiden sukupolvia kuin direktiivin 2002/56/EY liitteessä I olevassa 7 kohdassa vahvistettu määrä;

d) voidaanko hyväksyä 1 kohdassa tarkoitetut siemenperunat, joissa ulkoisten vikojen osuus on suurempi kuin direktiivin 2002/56/EY liitteessä II olevassa 3 kohdassa vahvistettu suurin prosenttiosuus;

e) säilyykö 1 kohdassa tarkoitetuissa siemenmukuloissa riittävä lajiketunnistettavuus ja -puhtaus useiden kasvullisen lisäämisen syklien jälkeen ja voidaanko tällaisille siemenmukuloille hyväksyä erilaiset prosenttiosuudet kuin ne, jotka on vahvistettu direktiivin 2002/56/EY liitteessä I olevan 1 kohdan b alakohdassa perussiemenperunoille ja 2 kohdan b alakohdassa varmennetuille siemenperunoille;

f) vaikuttavatko siementaudit 1 kohdassa tarkoitettujen siemenmukuloiden laatuun ja, jos vaikuttavat, olisiko vahvistettava erityisvaatimuksia tällaisten tautien osalta;

g) onko tarpeen ottaa käyttöön jäljitettävyyttä, ominaisuuksia, laatua ja terveyttä koskevia erityisvaatimuksia aitojen perunansiementen ja varsinaisista perunansiemenistä kasvatettujen taimien tuotannon aikana, jotta varmistetaan 1 kohdassa tarkoitettujen siemenmukuloiden laatu, tunnistaminen ja terveys; ja

h) mikä on soveltuvin tuotantoreitti varsinaisista perunansiemenistä varmennettuihin siemenperunoihin unionissa vallitsevissa maatalous- ja tuotanto-oloissa.

2 artikla

Määritelmät

Tässä päätöksessä tarkoitetaan

a) ’varsinaisella perunansiemenellä’ unionissa tuotettua perunansiementä sen kasvitieteellisessä merkityksessä;

b) ’kokeellisilla siementaimilla’ varsinaisista perunansiemenistä unionissa kasvatettuja ja muiden perunoiden tuotantoon tarkoitettuja taimia;

c) ’kokeellisilla siemenmukuloilla’ kokeellisista siementaimista unionissa kasvatettuja perunamukuloita.

d) ’kokeellisella aineistolla’ varsinaista perunansiementä, kokeellisia siementaimia ja kokeellisia siemenmukuloita.

3 artikla

Jäsenvaltioiden osallistuminen

1. Kaikki jäsenvaltiot voivat osallistua kokeeseen.

2. Jäsenvaltion, joka päättää osallistua kokeeseen, jäljempänä ’osallistuva jäsenvaltio’, on ilmoitettava osallistumisestaan komissiolle ja muille jäsenvaltioille.

3. Osallistuva jäsenvaltio voi milloin tahansa lopettaa osallistumisensa ilmoittamalla siitä komissiolle ja muille jäsenvaltioille.

4 artikla

Virallinen varmentaminen ja poikkeukset direktiiviin 2002/56/EY

Osallistuvat jäsenvaltiot voivat 31 päivään joulukuuta 2023 ja 5 artiklassa vahvistettua määrällistä rajoitusta noudattaen virallisesti vahvistaa kokeelliset siemenmukulat ”perussiemenperunoiksi” tai ”varmennetuiksi siemenperunoiksi” direktiivin 2002/56/EY soveltuvien säännösten mukaisesti, jos tällaiset siemenmukulat ovat tämän päätöksen 6 ja 7 artiklan vaatimusten mukaisia ja tämän päätöksen 8 artiklan mukaisesti rekisteröityjen henkilöiden jalostamia, tuottamia tai hoitamia ja edellyttäen, että kyseiset kokeelliset siemenmukulat kuuluvat lajikkeeseen, joka täyttää yhden seuraavista edellytyksistä:

a) se sisältyy viljelykasvilajien yleiseen lajikeluetteloon neuvoston direktiivin 2002/53/EY (2) 17 artiklan nojalla;

b) se on hyväksytty toisessa jäsenvaltiossa direktiivin 2002/53/EY 3 artiklan nojalla;

c) kyseisen lajikkeen hyväksymiseksi on toimitettu asianmukainen hakemus direktiivin 2002/53/EY 3 artiklan nojalla.

Ensimmäisen kohdan soveltamiseksi katsotaan, että kokeelliset siemenmukulat on tuotettu direktiivin 2002/56/EY 2 artiklan ensimmäisen kohdan b alakohdan i alakohdassa tarkoitetun lajiketta ja terveyttä koskevan säilyttävän lajikevalinnan sääntöjen mukaan ja että ne on tuotettu mainitun direktiivin 2 artiklan ensimmäisen kohdan c alakohdan i alakohdassa tarkoitetuista perussiemenperunoita aikaisempaan vaiheeseen kuuluvista siemenperunoista.

Direktiivin 2002/56/EY liitteessä I olevan 1 kohdan b alakohtaa ja 2 kohdan b alakohtaa sekä liitteessä II olevaa 3 kohtaa ei sovelleta.

Direktiivin 2002/56/EY 10 artiklaa ei sovelleta kokeellisista siementaimista korjattuihin mukuloihin.

5 artikla

Määrällinen rajoitus

Edellä olevan 4 artiklan mukainen varmentaminen rajataan vuosittain kunkin jäsenvaltion osalta sellaisten kokeellisten siemenmukuloiden määrään, joka on kyseisessä osallistuvassa jäsenvaltiossa kyseisenä vuonna enintään 0,3 prosenttia tuotetuista siemenperunoista tai enintään 10 hehtaaria istutetuista siemenperunoista.

Kunkin tuottajan on jokaisena vuonna 30 päivään huhtikuuta mennessä ilmoitettava varmentavalle viranomaiselle sen alueen koko, jolla se aikoo tuottaa kokeellisia siemenmukuloita kyseisenä vuonna.

6 artikla

Kokeellisten siementaimien ja varsinaisen perunansiemenen laatua, ominaisuuksia ja terveyttä koskevat vaatimukset

Kokeelliset siemenmukulat on tuotettava liitteessä I olevassa A jaksossa vahvistetut vaatimukset täyttävistä kokeellisista siementaimista, jotka on kasvatettu varsinaisesta perunansiemenestä, joka on saatu sisäsiittoisten vanhemmaislinjojen suvullisesta risteyttämisestä ja täyttää liitteessä I olevassa B jaksossa vahvistetut vaatimukset.

7 artikla

Sukupolvien enimmäismäärä

Poikkeuksena siitä, mitä direktiivin 2002/56/EY liitteessä I olevan 7 kohdan ensimmäisessä ja toisessa alakohdassa säädetään, varsinaisista perunansiemenistä saatujen perussiemenperunoiden ja varmennettujen siemenperunoiden yhdistettyjen sukupolvien enimmäislukumäärä on neljä.

Kokeellisista siementaimista korjatut mukulat ovat ensimmäistä sukupolvea.

8 artikla

Varsinaisesta perunansiemenestä levitettävien perunalajikkeiden jalostajien, tuottajien ja ylläpidosta vastaavien henkilöiden rekisteröinti

1. Kunkin osallistuvan jäsenvaltion on pidettävä yllä ja päivitettävä rekisteriä luonnollisista tai oikeushenkilöistä, jotka tuottavat ja pitävät kaupan kokeellista aineistoa.

2. Edellä 1 kohdassa tarkoitettujen henkilöiden on toimitettava niiden sisällyttämistä rekisteriin koskeva hakemus varmentamisesta vastaavalle viranomaiselle. Kyseisessä hakemuksessa on oltava kaikki seuraavat tiedot:

a) henkilön nimi, osoite ja yhteystiedot;

b) kyseinen lajikenimi.

Rekisterin on sisällettävä nämä tiedot kustakin henkilöstä.

9 artikla

Merkinnät

Perussiemenperunoina tai varmennettuina siemenperunoina kaupan pidettävien kokeellisten siemenmukuloiden pakkauksissa on direktiivin 2002/56/EY mukaisesti edellytettävien tietojen lisäksi oltava virallinen etiketti, johon sisältyy liitteessä II olevassa A jaksossa vahvistettu merkintä.

Kokeellisten siementaimien pakkauksiin on liitettävä toimittajan laatima asiakirja, johon sisältyvät liitteessä II olevassa B jaksossa vahvistetut tiedot.

Varsinaisten perunansiementen pakkauksissa on oltava toimittajan etiketti, jossa ovat liitteessä II olevassa C jaksossa vahvistetut tiedot.

Virallinen etiketti, kokeellisten siementaimien pakkauksiin liitettävä asiakirja ja toimittajan etiketti on laadittava vähintään yhdellä unionin virallisella kielellä.

10 artikla

Jäljitettävyys

Osallistuvien jäsenvaltioiden on varmistettava kokeellisen aineiston jäljitettävyys.

Toimittajan, joka siirtää kokeellista aineistoa toiselle toimittajalle, on pidettävä tästä kirjaa, jotta toimittaja voi tunnistaa kunkin kokeellisen aineiston osan kohdalta sen toimittajan, jolle aineistoa siirrettiin.

Toimittajan, jolle on siirretty kokeellista aineistoa, on pidettävä tästä kirjaa, jotta toimittaja voi tunnistaa kunkin kokeellisen aineiston osan kohdalta sen toimittajan, joka on siirtänyt aineistoa.

Toimittajien on säilytettävä tässä artiklassa tarkoitettu kirjanpito 31 päivään maaliskuuta 2024.

11 artikla

Viralliset tarkastukset

Osallistuvissa jäsenvaltioissa varmennuksesta vastaavien viranomaisten on toteutettava virallisia tarkastuksia, jotka koskevat kokeellisen aineiston tuotantoa ja kaupan pitämistä. Rajoittamatta direktiivin 2002/56/EY 23 artiklan soveltamista tällaisten virallisten tarkastusten on koskettava ainakin seuraavia seikkoja:

a) tuotettavaksi aiottuja määriä koskevien ilmoitusten ja kaupan pidettyjä määriä koskevien ilmoitusten todentaminen;

b) varsinaisen perunansiemenen analyyttinen puhtaus, muiden lajien sisältyminen ja itäminen;

c) tässä päätöksessä vahvistettujen vaatimusten mukaisuus tuottajan ja kaikkien muiden henkilöiden osalta, jotka pitävät kaupan kokeellista aineistoa.

Edellä olevan ensimmäisen alakohdan b alakohtaa koskevat tarkastukset on toteutettava vähintään kerran vuodessa. Niihin on sisällytettävä kyseisten henkilöiden tilojen sekä varsinaisen perunansiemenen ja kokeellisten siementaimien tuotantoon käytettyjen peltojen ja kasvihuoneiden tarkastukset.

12 artikla

Ilmoitus- ja raportointivaatimukset

1. Toimittajien on vuosittain helmikuun 28 päivään mennessä ilmoitettava osallistuvassa jäsenvaltiossa vastuussa olevalle elimelle kokeellisen aineiston määrät, jotka ne ovat pitäneet kaupan edellisenä vuotena. Osallistuvien jäsenvaltioiden on pidettävä kirjaa kaupan pidetyistä kokeellisen aineiston määristä. Nämä tiedot on toimitettava varmentamisesta vastaavan viranomaisen pyynnöstä.

2. Kunkin osallistuvan jäsenvaltion on joka vuodelta toimitettava komissiolle ja muille jäsenvaltioille seuraavan vuoden maaliskuun 31 päivään mennessä vuosiraportti, johon sisältyvät liitteessä III tarkoitetut tiedot, kun tällaiset tiedot ovat saatavilla. Raporttiin on aina sisällytettävä tiedot kaupan pidetyn kokeellisen aineiston määrästä ja, kun se on tiedossa, jäsenvaltio, johon kokeellinen aineisto oli tarkoitettu. Raporttiin voi sisältyä myös muita tietoja, jotka osallistuva jäsenvaltio katsoo oleellisiksi.

3. Kunkin osallistuvan jäsenvaltion on esitettävä komissiolle ja muille jäsenvaltioille 31 päivään maaliskuuta 2024 mennessä loppuraportti, johon sisältyvät liitteessä III tarkoitetut tiedot. Tähän raporttiin on sisällytettävä kokeen olosuhteita ja tarvittaessa lisäkokeen järjestämisen hyödyllisyyttä koskeva arviointi. Raporttiin voi sisältyä myös muita tietoja, jotka osallistuva jäsenvaltio katsoo oleellisiksi kokeen tarkoitus huomioon ottaen.

4. Ennen 31 päivää joulukuuta 2023 osallistumisensa päättävän osallistuvan jäsenvaltion on toimitettava loppuraportti osallistumisensa lopettamisvuotta seuraavan vuoden maaliskuun 31 päivään mennessä.

13 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 21 päivänä maaliskuuta 2017. Komission puolesta Vytenis ANDRIUKAITIS Komission jäsen

(1) EYVL L 193, 20.7.2002, s. 60.

(2) Neuvoston direktiivi 2002/53/EY, annettu 13 päivänä kesäkuuta 2002, viljelykasvilajien yleisestä lajikeluettelosta (EYVL L 193, 20.7.2002, s. 1).

LIITE I 6 ARTIKLASSA TARKOITETUT VAATIMUKSET A JAKSO Vaatimukset, jotka kokeellisten siementaimien on täytettävä 1. Siementaimien on oltava käytännössä vapaita erityisesti seuraavista laatua heikentävistä haitallisista organismeista tai taudeista tai niiden merkeistä tai oireista, jotka vähentävät niiden käyttöarvoa: Rhizoctonia solani Kühn, Phytophtera infestans (Mont.) de Bary, Alternaria solani Sorauer, Alternaria alternata (Fr.) Keissl., Verticillium dahlia Kleb., Verticillium albo-atrum Reinke & Berthold, perunan kierrelehtivirus, perunan A-virus, perunan M-virus, perunan S-virus, perunan X-virus ja perunan Y-virus. 2. Siementaimissa ei saa olla tyvimädän oireita. 3. Siementaimien on oltava lajikkeeltaan riittävän tunnistettavia ja lajipuhtaita. 4. Siementaimien on oltava käytännössä vapaita vioista, jotka vähentävät taimiaineiston laatua ja käyttöarvoa. B JAKSO Vaatimukset, jotka varsinaisten perunansiementen on täytettävä 1. Siementen on oltava lajikkeeltaan riittävän tunnistettavia ja -puhtaita. 2. Siementen käyttöarvoa vähentäviä tauteja ja haitallisia organismeja on oltava mahdollisimman vähän. 3. Analyyttisen puhtauden, muiden kasvilajien siementen esiintymisen ja siemenen itämisen on oltava riittävällä tasolla, jotta voidaan taata koeaineiston laatu ja käyttöarvo.

LIITE II ASETUKSEN 9 ARTIKLASSA TARKOITETUT MERKINTÄVAATIMUKSET A. 9 artiklan ensimmäisessä kohdassa tarkoitettu merkintä ”Varsinaisista perunansiemenistä kasvatettuja siemenmukuloita, EU:n sääntöjen ja standardien mukainen määräaikainen koe”. B. 9 artiklan toisessa kohdassa tarkoitetut tiedot: 1. merkintä ”EU:n sääntöjen ja standardien mukainen määräaikainen koe”; 2. vastuussa olevan virallisen elimen nimi ja sen jäsenvaltio tai niiden lyhenteet; 3. toimittajan rekisteröinti- ja lupanumero; 4. tuottajan nimi; 5. erän viitenumero; 6. laji, ilmaistuna ainakin kasvitieteellisellä nimellä; 7. lajike; 8. määrä (taimien lukumäärä); 9. tuottajajäsenvaltio; 10. merkintä ”varsinaisista perunansiemenistä kasvatettuja siementaimia”; 11. käsittely, tarvittaessa. C. 9 artiklan kolmannessa kohdassa tarkoitetut tiedot: 1. merkintä ”EU:n sääntöjen ja standardien mukainen määräaikainen koe”; 2. vastuussa olevan virallisen elimen nimi ja sen jäsenvaltio tai niiden lyhenteet; 3. etiketin kiinnittämisestä vastaavan toimittajan nimi ja osoite tai rekisteröintikoodi julkisesta rekisteristä; 4. erän viitenumero; 5. laji, ilmaistuna ainakin kasvitieteellisellä nimellä; 6. lajike; 7. tuottajajäsenvaltio; 8. merkintä ”Varsinainen perunansiemen”; 9. ilmoitettu netto- tai bruttopaino tai siementen ilmoitettu lukumäärä; 10. jos ilmoitetaan paino ja käytetään rakeisia torjunta-aineita, pilleröintiaineita tai muita kiinteitä lisäaineita, on ilmoitettava lisäaineen luonne sekä arvioitu puhtaiden siementen painon suhde kokonaispainoon.